Statsadvokaten for Nord- og Østjylland fik mandag navne på flere vidner i en sag, hvor en ung mand har anmeldt to betjente for vold i Jomfru Ane Gade i Aalborg i oktober. Det skete, da den unge, Basim Malik, blev afhørt af statsadvokaten om sin anmeldelse mod to betjente, oplyser hans advokat, Michael Juul Eriksen. Sagen har haft et usædvanligt forløb. Først anmeldte den unge de to betjente for vold, og derefter gik der angiveligt tre uger, før betjentene rettede skytset den modsatte vej - og anmeldte den unge for overfald på politiet. - Det er en speget sag, siger Michael Juul Eriksen. Nordjyske Stiftstidende har tidligere talt med flere øjenvidner til episoden. En af dem har bl.a. fortalt følgende: - Jeg så den ene betjent smadre hans hoved ind i en betonsøjle, og jeg hørte ham flere gange råbe ad ham, at han vil skyde ham, og at han ville bruge sin tjenestepistol til det. Den overfaldne stod bare helt stille og gjorde ingenting. Lignende beretninger er andre vidner kommet med. Voldssagen mod den unge er endnu ikke berammet i retten. Men her ønsker advokaten flere personer indkaldt som vidner. /ritzau/
Ung mand afhørt af statsadvokaten i Aalborg om sin anmeldelse mod to betjente for vold. Han er selv tiltalt for vold.